Heino Schmitt Aanbieder Profiel
Heino is in Vryheid gebore en het in die Bosveld groot geword. Danksy sy Duitse pa en sy Franse ma, is Heino veelsydig wat taal aanbetref. Buiten Frans en Duits, het hy ook Zoeloe aangeleer tydens sy skooljare in KwaZulu-Natal en noodgedwonge ook Afrikaans bemeester as leerling van die hoërskool op Ellisras.
Heino is veral bekend vir sy rol as Altus du Bruyn in die sepie, 7de Laan (2004 – 2015). Hy het die rol van Sersant Dave Malan vertolk in die Afrikaanse film, 'Die Laaste Tango' in 2013. Hy het ook saam met vyf van sy mede-akteurs van die Laan in 'n verhoogstuk 'Boeing Boeing' in 2014 verskyn tydens die KKNK en Innibos en weer by die Vrystaat Kunstefees in 2015. In 2014 het hy ook die rol van die Zoeloe-sprekende karakter, Ben Lovedale, in die film, Ingoma, vertolk.
Funksionele kuns, waar unieke meubelstukke soos stoele en lampe in 'n kunswerk omskep word, terwyl die item steeds sy primêre funksie verrig, is Heino se ander forté. Hy is al genooi om sy praktiese kunswerke tydens verskeie uitstallings te vertoon, onder meer saam met die kunstenaar, Yiull Damaso. Hy het sy vaardighede met hout, by sy pa, Otto geleer, terwyl sy oom hom touwys gemaak het met die restourasie van veteraan-motors, wat nog 'n belangstellingsveld van Heino is.
"Pasella is 'n geliefde en gewilde reeks. Ek hou van uitdagings en dit is 'n geleentheid om te groei," sê Heino.